3กองทุนใหม่ชูตราสารหนี้สูงสุด3.17%
3 บลจ.ขายตราสารหนี้ “ฟินันซ่า” ชู 3 เดือน จ่าย 3.17% ต่อปี กรุงศรี-กรุงไทย 6 เดือน จ่าย 2.90-3.15% ต่อปี
15 ส.ค. 2555

3 บลจ.ขายตราสารหนี้ “ฟินันซ่า” ชู 3 เดือน จ่าย 3.17% ต่อปี กรุงศรี-กรุงไทย 6 เดือน จ่าย 2.90-3.15% ต่อปี
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 5 เสนอขายครั้งแรก (ไอพีโอ) ตั้งแต่วันที่ 9-20 ส.ค. 2555 รอบการลงทุน 3 เดือน ลงทุนในตราสารหนี้ในประเทศและเงินฝากในต่างประเทศ ผลตอบแทนประมาณ 3.17% ต่อปี 
“มีแนวโน้มค่อนข้างสูงมากที่ธนาคารแห่งประเทศไทย (ธปท.) จะปรับลดอัตราดอกเบี้ยนโยบายในช่วงที่เหลือของปีนี้ เนื่องจากผลการประชุมล่าสุดของคณะกรรมการนโยบายการเงิน (กนง.) เสียงส่วนใหญ่มองว่าให้คงอัตราดอกเบี้ยเพื่อเป็นกระสุนช่วยเศรษฐกิจในอนาคต ในขณะที่เสียงส่วนน้อยเห็นว่าควรลดดอกเบี้ยทันที” นายธีรพันธุ์ กล่าว
ด้านนายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีตราสารหนี้ 6M32 ระหว่างวันที่ 15-20 ส.ค. 2555 อายุโครงการ 6 เดือน ลงทุนในตราสารหนี้ทั้งในและต่างประเทศ ผลตอบแทนประมาณ 3.15% ต่อปี 
นายสมชัย บุญนำศิริ กรรมการผู้จัดการ บลจ.กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 49 ในวันที่ 15-22 ส.ค. 2555 ลงทุนในตราสารหนี้ทั้งในและต่างประเทศ อายุโครงการ 6 เดือน ผลตอบแทนประมาณ 3.15% ต่อปี 
นอกจากนี้ บริษัทเปิดจำหน่ายและรับซื้อคืนรอบใหม่กองทุนเปิดกรุงไทยสมาร์ท อินเวส 6 เดือน 5 อายุ 6 เดือน ขายตั้งแต่วันที่ 14-17 ส.ค. 2555 ลงทุนตราสารหนี้ในประเทศ ผลตอบแทน 2.90% ต่อปี